DA Den Europæiske Unions Tidende CE 70/28

(2004/C 70 E/031)

SKRIFTLIG FORESPØRGSEL E-0419/03

af Laura González Álvarez (GUE/NGL) til Kommissionen

(17. februar 2003)

Om: Den nationale spanske vandplan — Vandomledningsprojektet Júcar-Vinalopó

Projektet vedrørende omledning af vand fra floden Júcar til floden Vinalopó blev i juli 2001 godkendt i vandplanen for Júcar og ratificeret i bilag II til den nationale vandplan. Den strækning, omledningen skal følge, løber parallelt med den allerede eksisterende Tajo-Segura-kanal og løber sammen med den projekterede vandomledning fra Ebro til den sydøstlige del af Spanien. I forbindelse med omlednings-projektet er der planer om at udvikle nye kunstvandingsarealer med henblik på dyrkning af kraftigt subventionerede fastlandsafgrøder i området omkring Júcar-flodens øvre og midterste løb og iværksætte ikke-bæredygtige turisme- og byudviklingsprojekter. Dette vil få alvorlige følger for Júcar-flodens nedre løb, Albufera og vandforsyningskvaliteten i Valencia. Som led i undersøgelsen af dette projekts indvirkning på miljøet er der hverken foretaget en analyse af alternative muligheder eller taget hensyn til disse eller andre problemer som f.eks. de miljømæssige konsekvenser for Natura 2000-nettet og for vigtige fugleområder.

Den 4. oktober 2002 ansøgte den spanske regering Kommissionen om samfinansiering af projektet (54 mio. euro). Ifølge Kommissionen ville der blive reageret på ansøgningen inden for en frist på tre måneder, dvs. inden den 4. januar 2003. Den spanske regeringschef nedlagde den 14. november 2002 grundstenen til kanalprojektet uden at afvente EU's afgørelse.

Kan Kommissionen gøre nærmere rede for den aktuelle situation med hensyn til støtteansøgningen?

Er Kommissionen i besiddelse af nogen form for evaluering af det omtalte projektet og miljøundersøgelsen i forbindelse hermed?

Supplerende svar afgivet på Kommissionens vegne af Margot Wallström

(27. november 2003)

De spanske myndigheder anmodede den 4. oktober 2002 Kommissionen om at bekræfte samfinansierings-satsen for vandomledningsprojektet Júcar-Vinalopó inden for rammerne af det integrerede operationelle program for regionen Valencia (2000-2006). Det skal præciseres, at det samlede ansøgte støttebeløb er på 80,121 mio. EUR på basis af støtteberettigede udgifter på 155,244mio. EUR og samlede omkostninger beregnet til 254,639mio.EUR.

For så vidt angår spørgsmålet om behandlingen af denne sag:

— har Generaldirektoratet for Regionalpolitik rådført sig med Den Europæiske Investeringsbank (EIB) inden for rammerne af samarbejdsaftalen med EIB og de gældende bestemmelser med det formål at få en uvildig udtalelse, og det har endvidere anmodet Banken om en teknisk rapport vedrørende projektets levedygtighed. EIB afgav sin rapport herom den 1. august 2003,

— har Generaldirektoratet for Regionalpolitik, efter at have analyseret anbefalingerne i denne rapport, tilstillet de spanske myndigheder disse. De spanske myndigheder indgav den 20. oktober 2003 sit officielle svar herpå til Kommissionen. Denne er nu ved at gennemgå svaret. Foruden den nylige rapport fra EIB råder Kommissionen over den økonomiske vurdering af projektet samt erklæringen om de miljømæssige virkninger fra den ansvarlige myndighed,